b'\n_START_ARTICLE_\nJouni Ojala\n_START_PARAGRAPH_\nJouni Ojala (s. 1968 Ilmajoki) on suomalainen pes\xc3\xa4pallotuomari._NEWLINE_Ojala pelasi lapsena Sein\xc3\xa4joen Maila-Jussien pes\xc3\xa4pallokoulussa D-poikiin saakka, mutta innostui toimitsija- ja tuomariteht\xc3\xa4vist\xc3\xa4 is\xc3\xa4ns\xc3\xa4 esimerkist\xc3\xa4. H\xc3\xa4n p\xc3\xa4\xc3\xa4si p\xc3\xa4\xc3\xa4sarjatason otteluiden kirjuriksi jo 14-vuotiaana ja siirtyi my\xc3\xb6hemmin tuomarin teht\xc3\xa4viin. A-tason tuomari h\xc3\xa4nest\xc3\xa4 tuli 1992, ja h\xc3\xa4n tuomitsi p\xc3\xa4\xc3\xa4sarjassa vuoteen 2018 saakka, eli 27 kautta. Otteluita A-tasolla h\xc3\xa4nelle kertyi kaikkiaan 464. Viimeisen kerran Ojala tuomitsi p\xc3\xa4\xc3\xa4sarjassa 8. kes\xc3\xa4kuuta 2019, kun Imatran Pallo-Veikot ja Hyvink\xc3\xa4\xc3\xa4n Tahko pelasivat Tallinnassa._NEWLINE_Ojala on tuominnut 13 Superpesiksen finaalia: seitsem\xc3\xa4n naisten ja kuusi miesten loppuottelua. Miesten It\xc3\xa4\xe2\x80\x93L\xc3\xa4nsi-otteluissa h\xc3\xa4n on ollut pelituomarina kahdesti. Naisten arvo-ottelun Ojala on tuominnut kerran. Ojala valittiin vuoden tuomariksi 1995._NEWLINE_Koulutukseltaan Ojala on liikennetekniikan diplomi-insin\xc3\xb6\xc3\xb6ri ja siviility\xc3\xb6n\xc3\xa4\xc3\xa4n h\xc3\xa4n on toiminut opetusteht\xc3\xa4viss\xc3\xa4 vuodesta 1995. H\xc3\xa4n opettaa Aalto-yliopistossa liikennetekniikkaa ja maank\xc3\xa4yt\xc3\xb6n suunnittelua. H\xc3\xa4nell\xc3\xa4 on vaimo ja yksi lapsi.'